Sr. Raúl Burillo Pacheco
Delegat especial de l'Agència Tributària de les Illes Balears

M'adreç a vostè per traslladar-li la preocupació del nostre grup parlamentari davant les recents investigacions sobre diferents casos de presumpta corrupció política esdevinguts al llarg de la passada legislatura en l'àmbit de l'Administració pública de les Illes Balears. Aquesta xacra degrada greument la nostra vida pública i la qualitat de la nostra democràcia, i destrueix la confiança dels ciutadans en els seus representants polítics.

La ciutadania està farta d'escàndols, i de la confusió entre interessos públics i interessos privats. Per això, demana actuacions concretes i valentes per fer front a la xacra de la corrupció. A més, no podem consentir que l'ombra de la sostpita s'estengui pertot, i que el comportament indigne de determinades persones posi en dubte l'honestedat de tots els representants i responsables polítics del nostre país que treballen al servei dels interessos generals des del respecte escrupulós a la legalitat i a l'ètica. 

Des del grup parlamentari del BLOC per Mallorca i PSM-Verds pensam que s'han de posar en marxa tots els mecanismes possibles per tal de detectar, denunciar i depurar tot tipus de responsabilitats sobre qualsevol cas de delicte de corrupció que estigui relacionat amb l'acció política.

En aquest sentit, volem destacar el paper desenvolupat pel servei d'inspecció tributària, que sempre ha demostrat una voluntat de cooperació activa en aquestes qüestions. Així mateix, li proposam que aquest servei investigui d'ofici tots els increments patrimonials d'aquelles persones que han ostentat alts càrrecs de les Administracions Públiques de les Illes Balears (amb rang de directors generals o insulars, consellers, presidents, gerents d'empreses públiques i directors generals d'ens públics, així com batles i batlesses de municipis de més de 10.000 habitants) al llarg dels darrers 10 anys, i que posi en coneixement de la Fiscalia anticorrupció totes les irregularitats que s'hi puguin detectar.

A Palma, 25 d'agost de 2008

Gabriel Barceló i Milta
Portaveu del grup parlamentari del BLOC per Mallorca i PSM-Verds